maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil leis an leasú ar Iarscríbhinn VI (Slándáil Shóisialta) a ghabhann le Comhaontú LEE

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gComhchoiste LEE i dtaca leis an gCinneadh ó Chomhchoiste LEE a bhfuil sé beartaithe é a ghlacadh a bhaineann le leasú ar Iarscríbhinn VI (Slándáil Shóisialta) a ghabhann le Comhaontú LEE

2.Comhthéacs an togra

2.1.Comhaontú LEE

Leis an gComhaontú maidir leis an Limistéar Eorpach Eacnamaíoch ('Comhaontú LEE') ráthaítear cearta agus oibleagáidí comhionanna laistigh den Mhargadh Inmheánach do shaoránaigh agus d'oibreoirí eacnamaíocha in LEE. Déantar foráil ann maidir leis an gcuid sin de reachtaíocht an Aontais Eorpaigh a chuimsíonn na ceithre shaoirse ar fud na 30 Stát LEE ina bhfuil Ballstáit an Aontais, an Iorua, an Íoslainn agus Lichtinstéin. Lena chois sin, cumhdaítear comhar i réimsí tábhachtacha eile le Comhaontú LEE amhail taighde agus forbairt, oideachas, beartas sóisialta, an comhshaol, cosaint tomhaltóirí, turasóireacht agus cultúr, a dtugtar beartais “tionlacain agus chothrománacha” orthu i dteannta a chéile. Tháinig an Comhaontú i bhfeidhm an 1 Eanáir 1994. Is páirtí sa Chomhaontú é an tAontas Eorpach in éineacht lena Bhallstáit.

2.2.Comhchoiste LEE

Tá Comhchoiste LEE freagrach as Comhaontú LEE a bhainistiú. Is fóram é chun tuairimí a bhaineann le feidhmiú Chomhaontú LEE a mhalartú. Is de chomhthoil a ghlactar cinntí an Chomhchoiste. I gcomhréir le Conradh Liospóin, is é an tSeirbhís Eorpach Gníomhaíochta Seachtraí atá freagrach as cúrsaí LEE a chomhordú ar thaobh an Aontais.

2.3.An gníomh atá beartaithe ag Comhchoiste LEE

Táthar ag súil go nglacfaidh Comhchoiste LEE Cinneadh de chuid Chomhchoiste LEE maidir le leasú ar Iarscríbhinn VI (Slándáil Shóisialta) a ghabhann le Comhaontú LEE ('an gníomh atá beartaithe').

Is é is cuspóir don ghníomh atá beartaithe cosaint chómhalartach ceart slándála sóisialta a áirithiú do náisiúnaigh den Ríocht Aontaithe, daoine gan stát agus dídeanaithe, chomh maith lena mbaill teaghlaigh agus a marthanóirí, atá nó a bhí, faoi dheireadh na hidirthréimhse, ag maireachtáil i staid trasteorann lena mbaineann ceann amháin nó níos mó de na Páirtithe Conarthacha i gComhaontú LEE agus Ríocht Aontaithe na Breataine Móire agus Thuaisceart Éireann an tráth céanna.

Beidh an gníomh atá beartaithe ceangailteach maidir leis na páirtithe i gcomhréir le hAirteagail 103 agus 104 den Chomhaontú.

3.An seasamh atá le glacadh thar ceann an Aontais

Is gá cosaint chómhalartach ceart slándála sóisialta a sholáthar do náisiúnaigh den Ríocht Aontaithe, daoine gan stát agus dídeanaithe, chomh maith lena mbaill teaghlaigh agus a marthanóirí, atá nó a bhí, faoi dheireadh na hidirthréimhse, mar a shainmhínítear in Airteagal 126 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“Comhaontú um Tharraingt Siar”), ag maireachtáil i staid trasteorann lena mbaineann ceann amháin nó níos mó de na Páirtithe Conarthacha i gComhaontú LEE agus Ríocht Aontaithe na Breataine Móire agus Thuaisceart Éireann an tráth céanna.

De réir Airteagal 33(1) den Chomhaontú um Tharraingt Siar, beidh feidhm ag Teideal III de (maidir le comhordú córas slándála sóisialta) freisin maidir le náisiúnaigh de Stáit CSTE LEE, ar choinníoll go dtabharfaidh na tíortha sin na comhaontuithe comhfhreagracha i gcrích leis an Ríocht Aontaithe (a mbeadh feidhm acu maidir le saoránaigh den Aontas) agus leis an Aontas (a mbeadh feidhm acu maidir le náisiúnaigh den Ríocht Aontaithe).

Ós rud é go bhfuil na comhaontuithe ábhartha tugtha i gcrích ag Stáit LEE CSTE leis an Ríocht Aontaithe, is faoin Aontas agus faoi Stáit CSTE LEE atá sé comhaontuithe a thabhairt i gcrích lena n‑áiritheofaí go gcosnófar náisiúnaigh den Ríocht Aontaithe faoi raon feidhme an Chomhaontaithe um Tharraingt Siar agus an Chomhaontaithe maidir leis na socruithe idir an Íoslainn, Prionsacht Lichtinstéin, Ríocht na hIorua agus Ríocht Aontaithe na Breataine Móire agus Thuaisceart Éireann tar éis don Ríocht Aontaithe tarraingt siar as an Aontas Eorpach (“Comhaontú Idirscartha”) ó thaobh a gceart slándála sóisialta arna bhfáil roimh dheireadh na hidirthréimhse nó a bheidh le fáil ina dhiaidh sin.

Dá bhrí sin, is é is aidhm don Dréachtchinneadh ó Chomhchoiste LEE (atá i gceangal leis an gCinneadh ón gComhairle atá beartaithe) Iarscríbhinn VI (Slándáil Shóisialta) a ghabhann le Comhaontú LEE a leasú chun a áirithiú go leanfar de chearta slándála sóisialta na náisiúnach sin den Ríocht Aontaithe a chaomhnú.

Maidir le hábhar agus cineál an dréachta den Chinneadh ó Chomhchoiste LEE atá i gceangal, téitear thar an méid ar féidir a mheas mar oiriúnuithe teicniúla de réir Rialachán Uimh. 2894/94 ón gComhairle. Is í an Chomhairle, dá bhrí sin, a bhunóidh seasamh an Aontais.

4.Bunús dlí